Kosskenking van miljoene rand sal middelklas in nood help | Maroela Media
Hannes Noëth van Helpende Hand help om 'n besending van kospakkies te versprei. (Foto: Verskaf.)
Die welsynsorganisasie Solidariteit Helpende Hand het 'n derde reuseskenking van die Douw Steyn-familietrust ontvang om honger in die land te bekamp.
'n Gedeelte van die jongste R5 miljoen-kosskenking gaan aangewend word om die nood onder die middelklas te help verlig, waar dit sedert die uitbreek van die Covid-19-pandemie drasties toegeneem het.
Hannes Noëth, uitvoerende direkteur van Solidariteit Helpende Hand, verduidelik 'n bedrag word aan gesinne toegeken wat sedert die inperking hul werke weens afleggings verloor het.
"Sedert die inperking ingestel is, kon Helpende Hand deur die hoeveelheid aansoeke om hulp sien hoe drasties die nood in die middelklas toegeneem het. Die kosvoorraad wat ons van die Douw Steyn-familietrust, tesame met Steyn City Properties en Telesure Investment Holdings (TIH), ontvang het, gaan in al nege ons streke met die hulp van ons takke en vrywilligers aan gesinne versprei word wat deur ons maatskaplike werkers geassesseer is.
"Korttermynhulp word dus gebied aan geassesseerde gesinne wie se inkomstes deur die ekonomiese gevolge van die Covid-19-pandemie beïnvloed word. Helpende Hand probeer op hierdie wyse om vir gesinne 'n bruggie te bou en só vir hulle die geleentheid te bied om planne te maak terwyl ons hulle met 'n kospakkie ondersteun as aanvulling tot die basiese kruideniersware wat hulle benodig," sê hy.
Kos wat met die Douw Steyn-familietrust se skenking aangekoop is. Dit sal herverpak word vir gesinne van vier in pakkies wat hulle 'n maand kan voed. (Foto: Verskaf.)
Noëth sê dit is die derde groot skenking van kosvoorraad wat Helpende Hand van die Douw Steyn-trust ontvang. Die eerste skenking van R2 miljoen se kos is in April ontvang. Hiermee kon 2 000 kospakkies opgemaak word wat 'n gesin van vier'n maand lank kon voed. 'n Verdere R5 miljoen is in Mei aan Helpende Hand geskenk.
Met die instel van die afsonderingstydperk het die Solidariteit Beweging sy Krisisfonds van stapel gestuur om onder meer kinders en bejaardes met noodvoeding te help.
Helpende Hand en die Krisisfonds kon sedertdien landwyd nagenoeg 19 171 gesinne en 1 536 instansies, soos ouetehuise en kinderhuise, van kos voorsien. Helpende Hand en die Krisisfonds is afhanklik van skenkings van die publiek en die private sektor, en ontvang geen hulp van die regering nie.
Ná die jongste skenking het dié fonds nou al sowat R23 864 433 ingesamel. Besoek www.krisisfonds.co.za om die Solidariteit Beweging te ondersteun, of SMS die woord HAND na 45 763.
(Grafika: Solidariteit Helpende Hand.)
Helpende Hand In die nuus Noodfonds
Man swaar gestraf ná hy sussie, niggies verkrag
Dankie aan die steyn familie ons mense moet na mekaar om sien want die ANC kommuniste gaan dit glad nie doen nie.
Wat sou die land in 4 maande sonder Solidariteit, Helpende Hand en al die ander nie regering organasasies gedoen het. Ek dink die land en sy mense kan net dankie se…..baie baie dankie. Julle doen die werk van 'n useless ANC regering. Dankie ook in die geval vir die reuseskenking van die Douw Steyn-familietrust ontvang om honger in die land te bekamp.
Mag Solidariteit dit doen? Redelik onlangs nog was die uitdeel van kospakkies deur wit organisasies aan wit mense dan verbode. Die SAPD het selfs een organisasie in Krugersdorp dopgehou om seker te maak dat kospakkies nie uitgedeel word nie. 2 stelle reëls, 1 vir wit mense en 1 vir al SA se ander mense, geld mos maar vir amper alles in SA. Voordat so baie geld op 'n kospakkie projek uitgegee word, maak maar eers met by ons anti-wit owerhede seker oor of dit mag gedoen word. Ek gee slegs direk vir mense wat ek weet swaarkry. Ek gee vir… Lees meer »
Baie goeie nuus en alle dank aan Solidariteit en Douw Steyn Trust. Dit wys net hoe erg dit in ons land nou gaan. Die hulp sal definitief waardeer word maar daardie arme mense wroeg nog oor waar hulle 'n inkomste sal kan verdien om verder in die toekoms vir hulself en hulle families te kan onderhou. Terwyl die regering skep ……
Dankie aan die Steyn familie. Nie eers die miljarde wst die regering gekry het ons mense bereik nie.